CELEX: 52018PC0005
Language: fi
Date: 2018-01-10
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Maltan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä

EUROOPAN KOMISSIO
            Bryssel 10.1.2018
            COM(2018) 5 final
            2017/0361(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Maltan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä
            
               
         
         
            
               PERUSTELUT
            
            
               Neuvosto voi yhteisestä arvonlisäverojärjestelmästä 28. marraskuuta 2006 annetun neuvoston direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaisesti antaa yksimielisesti komission ehdotuksesta jäsenvaltiolle luvan ottaa käyttöön mainitusta direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisen verovilpin tai veron kiertämisen estämiseksi.
            
            
               Malta pyysi 22. syyskuuta 2017 komissiossa saapuneeksi kirjatulla kirjeellä lupaa soveltaa 1. tammikuuta 2018 alkaen alv-direktiivin 287 artiklasta poikkeavaa toimenpidettä, jotta Malta voisi vapauttaa arvonlisäverosta sellaiset verovelvolliset, joiden liiketoiminta käsittää pääasiassa korkean arvonlisän omaavien palvelujen (pienet tuotantopanokset) suorittamista ja joiden vuosittainen liikevaihto on enintään 20 000 euroa.
            
            
               Komissio antoi alv-direktiivin 395 artiklan 2 kohdan mukaisesti Maltan pyynnön tiedoksi muille jäsenvaltioille 3. marraskuuta 2017 päivätyllä kirjeellä. Komissio ilmoitti Maltalle 7. marraskuuta 2017 päivätyllä kirjeellä, että sillä oli kaikki hakemuksen arviointiin tarvittavat tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuus myöntää verovapautus verovelvollisille, joiden vuosittainen liikevaihto jää tietyn raja-arvon alle. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.
            
            
               Alv-direktiivin 287 artiklan mukaan tietyt jäsenvaltiot, jotka ovat liittyneet unioniin 1. tammikuuta 1978 jälkeen, saavat vapauttaa verosta sellaiset verovelvolliset, joiden vuosittainen liikevaihto on kansallisena valuuttana niiden liittymispäivänä voimassa olleen muuntokurssin mukaan enintään säännöksessä mainittujen määrien suuruinen. Malta otti euron käyttöön 1. tammikuuta 2008. 
            
            
               Direktiivin 2006/112/EY 287 artiklan 13 kohdan mukaan Malta voi myöntää vapautuksen arvonlisäverosta kolmelle verovelvollisten ryhmälle: verovelvolliset, joiden vuosittainen liikevaihto on enintään 37 000 euroa, kun liiketoiminta käsittää pääasiassa tavaraluovutuksia; 24 300 euroa, kun liiketoiminta käsittää pääasiassa vähäisen arvonlisän omaavien palvelujen (suuret tuotantopanokset) suorittamista; ja 14 600 euroa muissa tapauksissa eli korkean arvonlisän omaavien palvelujen (pienet tuotantopanokset) tarjoajat.
            
            
               Malta on liittymisestään lähtien hyödyntänyt tätä säännöstä auttaakseen pieniä yrityksiä ja kannustaakseen uusia yrityksiä toiminnan aloittamisessa. Tämä on osoittautunut hyödylliseksi yksinkertaistamistoimenpiteeksi, koska sillä poistetaan useita alv-velvoitteita yrityksiltä, joiden liikevaihto jää alle tietyn vuosittaisen määrän, millä on vähennetty näiden yritysten toimintakustannuksia. Samalla vaikutus tuloihin oli mitätön. Maltan hallitus on sitoutunut soveltamaan edelleen pienten toimijoiden velvoitteita yksinkertaistavia toimenpiteitä eurooppalaisia pk-yrityksiä tukevaa ”Pienet ensin” -aloitetta (”Small Business Act”) koskevassa komission tiedonannossa
                  2
                vahvistettujen pieniä yrityksiä koskevien Euroopan unionin tavoitteiden mukaisesti.
            
            
               Tämän vuoksi Malta haluaa korottaa ryhmään, jolla on alhaisin liikevaihto, nykyisin sovellettavan raja-arvon (14 600 euroa) 20 000 euroon.
            
            
               Maltan viranomaisten mukaan tällaisen korotetun raja-arvon odotetaan mahdollisesti lisäävän pk-yrityksiä koskevaan yksinkertaistamisjärjestelmään alimmassa ryhmässä rekisteröityjen pienten toimijoiden lukumäärän 15 615:stä noin 16 504:ään, mikä merkitsisi noin 5,3 prosentin kasvua. Maltan veroviranomaiset voisivat sen ansiosta samalla kohdentaa enemmän henkilöstöä alv-petosten torjuntaan.
            
            
               Kun henkilön alv-velvolliseksi määrittämisen raja-arvoa korotetaan 14 600 eurosta 20 000 euroon, on odotettavissa, että järjestelmän piiriin kuuluvien yritysten, erityisesti mikroyritysten, hallinnollinen rasite pienenee toimenpiteen seurauksena, koska ne vapautetaan useista tavanomaiseen alv-järjestelmään kuuluvista velvoitteista, kuten alv-rekistereiden ylläpitämisestä tai alv-ilmoituksen toimittamisesta. 
            
            
               Maltan viranomaiset ovat arvioineet, että raja-arvon korottaminen vähentäisi alv-tuloja mahdollisesti noin 0,24 prosenttia kaikista arvonlisäverotuloista, eikä sillä näin ollen olisi huomattavaa vaikutusta valtion tuloihin. Tällaisen tulojen mitättömän vähentymisen odotetaan kompensoituvan yleisen valvonnan ja tarkastusten kasvulla.
            
            
               Henkilöillä, joiden liikevaihto ei ylitä raja-arvoa, on kuitenkin edelleen mahdollisuus rekisteröityä arvonlisäverovelvollisiksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Vastaavia poikkeuksia on myönnetty muille jäsenvaltioille. Belgialle
                  3
                myönnettiin 25 000 euron raja-arvo, Luxemburgille
                  4
                30 000 euron raja-arvo, Puolalle
                  5
                ja Virolle
                  6
                40 000 euron raja-arvo, Liettualle
                  7
                45 000 euron raja-arvo, Latvialle
                  8
                ja Slovenialle
                  9
                50 000 euron raja-arvo, Italialle
                  10
                65 000 euron raja-arvo sekä Romanialle
                  11
                88 500 euron raja-arvo.
            
            
               Poikkeukset alv-direktiivistä olisi aina rajoitettava ajallisesti, jotta niiden vaikutuksia voidaan arvioida. Lisäksi alv-direktiivin 281–294 artiklan säännöksiä, jotka koskevat pienten yritysten erityisjärjestelmää, tarkastellaan parhaillaan uudelleen. Kuten alv-toimintasuunnitelmassa
                  12
                ja komission työohjelmassa 2017
                  13
                ilmoitettiin, komission ehdotus kattavan yksinkertaistamispaketin muodossa on tarkoitus esittää vuoden 2017 loppuun mennessä.
            
            
               Sen vuoksi ehdotetaan, että raja-arvoa korotettaisiin 20 000 euroon niiden pienten yritysten osalta, joiden liiketoiminta käsittää pääasiassa korkean arvonlisän omaavien palvelujen suorittamista, 1. tammikuuta 2018 alkaen 31. joulukuuta 2020 asti tai sellaisen direktiivin voimaantuloon asti, jolla muutetaan pienten yritysten erityisjärjestelmää koskevia alv-direktiivin säännöksiä, sen mukaan, kumpi näistä ajankohdista on aikaisempi. 
            
         
         
            
               •Yhdenmukaisuus unionin muiden politiikkojen kanssa
            
            
               
                  Toimenpide on eurooppalaisia pk-yrityksiä tukevaa ”Pienet ensin” -aloitetta (”Small Business Act”) koskevassa komission tiedonannossa
                     14
                   vahvistettujen pieniä yrityksiä koskevien unionin tavoitteiden mukainen. Siinä kehotetaan jäsenvaltioita ottamaan huomioon pk-yritysten erityisominaisuudet lainsäädäntöä valmistellessaan ja näin ollen yksinkertaistamaan sääntely-ympäristöä.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Alv-direktiivin 395 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
               
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on yksinkertaistaminen useampien pienten verovelvollisten ja verohallinnon kannalta.
            
            
               •Sääntelytavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               Muut toimintatavat eivät soveltuisi, koska alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on siten parhaiten soveltuva toimintatapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus perustuu Maltan esittämään hakemukseen ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisten asiantuntijoiden käyttö ei ollut tarpeen.
            
            
               •Vaikutustenarviointi
            
            
               Ehdotetulla neuvoston päätöksellä pyritään ottamaan käyttöön yksinkertaistamistoimenpide, jolla poistetaan useita alv-velvoitteita yrityksiltä, joiden liiketoiminta käsittää pääasiassa korkean arvonlisän omaavien palvelujen (pienet tuotantopanokset) suorittamista ja joiden vuosittainen liikevaihto on enintään 20 000 euroa. Siten toimenpiteellä on mahdollisesti myönteinen vaikutus usean verovelvollisen hallinnollisen rasitteen vähenemiseen ja näin ollen verohallintoon.
            
         
         
            
               Koska poikkeuksen soveltamisala on suppea ja sen voimassaoloaika rajallinen, vaikutukset ovat joka tapauksessa rajalliset.
            
            
               4.TALOUSARVIOVAIKUTUKSET
            
            
               Ehdotuksella ei ole vaikutuksia EU:n talousarvioon, koska Malta tekee kompensaatiolaskelman neuvoston asetuksen (ETY, Euratom) N:o 1553/89
                  15
                6 artiklan mukaisesti.
            
            
               5.LISÄTIEDOT
            
            
               Ehdotus sisältää raukeamislausekkeen.
            
            
               2017/0361 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Maltan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  16
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 287 artiklan 13 kohdan mukaan Malta voi myöntää vapautuksen arvonlisäverosta kolmelle verovelvollisten ryhmälle: verovelvolliset, joiden vuosittainen liikevaihto on enintään 37 000 euroa, kun liiketoiminta käsittää pääasiassa tavaraluovutuksia; 24 300 euroa, kun liiketoiminta käsittää pääasiassa vähäisen arvonlisän omaavien palvelujen (suuret tuotantopanokset) suorittamista, ja 14 600 euroa muissa tapauksissa eli korkean arvonlisän omaavien palvelujen (pienet tuotantopanokset) tarjoajat. 
            
            
               (2)Malta pyysi 22 päivänä syyskuuta 2017 komissiossa saapuneeksi kirjatulla kirjeellä lupaa korottaa 1 päivästä tammikuuta 2018 alkaen alin raja-arvo 14 600 eurosta 20 000 euroon korkean arvonlisän omaavien palvelujen (pienet tuotantopanokset) suorittamisen osalta. Kyseisellä toimenpiteellä nämä verovelvolliset saisivat vapautuksen tietyistä tai kaikista direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista.
            
            
               (3)Komissio on direktiivin 2006/112/EY 395 artiklan 2 kohdan mukaisesti antanut Maltan pyynnön tiedoksi muille jäsenvaltioille 3 päivänä marraskuuta 2017 päivätyllä kirjeellä. Komissio ilmoitti Maltalle 7 päivänä marraskuuta 2017 päivätyllä kirjeellä, että sillä oli kaikki hakemuksen arviointiin tarvittavat tiedot.
            
            
               (4)Pyydetty poikkeus on komission 25 päivänä kesäkuuta 2008 antaman tiedonannon ”Pienet ensin” – Eurooppalaisia pk-yrityksiä tukeva aloite (”Small Business Act”)
                  17
                tavoitteiden mukainen.
            
            
               (5)Koska poikkeustoimenpiteen pitäisi vähentää pienten yritysten arvonlisäverovelvoitteita ja näin ollen niille aiheutuvia hallinnollisia kustannuksia, Maltalle olisi annettava lupa jatkaa toimenpiteen soveltamista rajoitetun ajan 31 päivään joulukuuta 2020 saakka. Tämä erityisjärjestelmä on verovelvollisille valinnainen.
            
            
               (6)Pienten yritysten erityisjärjestelmää koskevia direktiivin 2006/112/EY 281–294 artiklan säännöksiä tarkastellaan parhaillaan uudelleen, joten on mahdollista, että direktiivi, jolla muutetaan kyseisiä direktiivin 2006/112/EY säännöksiä, tulee voimaan ennen kuin poikkeuksen voimassaoloaika päättyy, missä tapauksessa tämän päätöksen soveltaminen lakkaa. 
            
         
         
            
               (7)Maltan toimittamista tiedoista ilmenee, että korotetulla raja-arvolla on vain vähäinen vaikutus lopullisessa kulutusvaiheessa kerättävien verotulojen kokonaismäärään.
            
            
               (8)Poikkeuksella ei ole vaikutuksia arvonlisäverosta saataviin Euroopan unionin omiin varoihin, koska Malta tekee kompensaatiolaskelman neuvoston asetuksen (ETY, Euratom) N:o 1553/89
                  18
                6 artiklan mukaisesti,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 287 artiklan 13 kohdassa säädetään, Maltan tasavallalle annetaan lupa vapauttaa arvonlisäverosta verovelvolliset, joiden liiketoiminta käsittää pääasiassa korkean arvonlisän omaavien palvelujen (pienet tuotantopanokset) suorittamista ja joiden vuosittainen liikevaihto on enintään 20 000 euroa.
            
            
               2 artikla
            
            
               Tätä päätöstä sovelletaan 1 päivästä tammikuuta 2018 alkaen 31 päivään joulukuuta 2020 tai sellaisen direktiivin voimaantulopäivään asti, jolla muutetaan direktiivin 2006/112/EY pienten yritysten erityisjärjestelmää koskevia 281–294 artiklaa, sen mukaan, kumpi näistä ajankohdista on aikaisempi.
            
            
               3 artikla
            
            
               Tämä päätös on osoitettu Maltan tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle – ”Pienet ensin” – Eurooppalaisia pk-yrityksiä tukeva aloite (”Small Business Act”), Bryssel 25.6.2008, KOM(2008) 394.
               
               
                  
                     (3)
                  
                        Neuvoston täytäntöönpanopäätös (EU) 2015/2348, annettu 10 päivänä joulukuuta 2015, Belgian kuningaskunnalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/53/EU muuttamisesta (EUVL L 330, 16.12.2015, s. 51).
               
               
                  
                     (4)
                  
                        Neuvoston täytäntöönpanopäätös (EU) 2017/319, annettu 21 päivänä helmikuuta 2017, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/677/EU muuttamisesta (EUVL L 47, 24.2.2017, s. 7). 
               
               
                  
                     (5)
                  
                        Neuvoston täytäntöönpanopäätös (EU) 2016/2090, annettu 21 päivänä marraskuuta 2016, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 324, 30.11.2016, s. 7).
               
               
                  
                     (6)
                  
                        Neuvoston täytäntöönpanopäätös (EU) 2017/563, annettu 21 päivänä maaliskuuta 2017, luvan antamisesta Viron tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 80, 25.3.2017, s. 33).
               
               
                  
                     (7)
                  
                        Neuvoston täytäntöönpanopäätös (EU) 2017/1853, annettu 10 päivänä lokakuuta 2017, Liettuan tasavallalle annettavasta luvasta soveltaa yhteisestä arvonlisäverojärjestelmästä annetun neuvoston direktiivin 2006/112/EY 287 artiklasta poikkeavaa toimenpidettä annetun täytäntöönpanopäätöksen 2011/335/EU muuttamisesta (EUVL L 265, 14.10.2017, s. 15).
               
               
                  
                     (8)
                  
                        Neuvoston täytäntöönpanopäätös 2014/796/EU, annettu 7 päivänä marraskuuta 2014, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 330, 15.11.2014, s. 46).
               
               
                  
                     (9)
                  
                        Neuvoston täytäntöönpanopäätös (EU) 2015/2089, annettu 10 päivänä marraskuuta 2015, Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2013/54/EU muuttamisesta (EUVL L 302, 19.11.2015, s. 107).
               
               
                  
                     (10)
                  
                        Neuvoston täytäntöönpanopäätös (EU) 2016/1988, annettu 8 päivänä marraskuuta 2016, luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista annetun täytäntöönpanopäätöksen 2013/678/EU muuttamisesta (EUVL L 306, 15.11.2016, s. 11).
               
               
                  
                     (11)
                  
                        Neuvoston täytäntöönpanopäätös (EU) 2017/1855, annettu 10 päivänä lokakuuta 2017, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 265, 14.10.2017, s. 19).
               
               
                  
                     (12)
                  
                        Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveroa koskevasta toimintasuunnitelmasta, Kohti EU:n yhtenäistä arvonlisäveroaluetta – aika tehdä päätöksiä, Bryssel, 7.4.2016, COM(2016) 148 final.
               
               
                  
                     (13)
                  
                        Komission työohjelma 2017 – EU, joka suojelee, puolustaa ja tarjoaa mahdollisuuksia, Strasbourg, 25.10.2016, COM(2016) 710 final.
               
               
                  
                     (14)
                  
                        Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle – ”Pienet ensin” – Eurooppalaisia pk-yrityksiä tukeva aloite (”Small Business Act”), Bryssel 25.6.2008, KOM(2008) 394.
               
               
                  
                     (15)
                  
                        EYVL L 155, 7.6.1989, s. 9–13.
               
               
                  
                     (16)
                  
                        EUVL L 347, 11.12.2006, s. 1.
               
               
                  
                     (17)
                  
                        Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle – ”Pienet ensin” – Eurooppalaisia pk-yrityksiä tukeva aloite (”Small Business Act”), Bryssel 25.6.2008, KOM(2008) 394 lopullinen. 
               
               
                  
                     (18)
                  
                        Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).